ສະຫາຍພົນເອກສະຫາຍພົນເອກ ສີສະຫວາດ ແກ້ວບຸນພັນ ອະດີດນາຍົກລັດຖະມົນຕີ, ອະດີດປະທານສູນກາງແນວລາວສ້າງຊາດ, ພະນັກງານປະຕິວັດອາວຸໂສບຳນານຜູ້ທີ່ເດັດດ່ຽວໜຽວແໜ້ນເຊິ່ງສະຫາຍແມ່ນຜູ້ໜຶ່ງທີ່ປະກອບສ່ວນ ໃນການສ້າງຕັ້ງພັກ ແລະ ກອງທັບປະຊາຊົນລາວໃນເມື່ອກ່ອນກໍ່ຄືການສ້າງສາ ແລະ ພັດທະນາປະເທດຊາດ ໃນປັດຈຸບັນ.
ວັນທີ 13 ພຶດສະພາ 2020 ຄະນະບໍລິຫານງານສູນກາງພັກກອມມູນິດ ຫວຽດນາມ, ສະພາແຫ່ງຊາດ ສາທາລະນະລັດສັງຄົມນິຍົມ ຫວຽດນາມ, ປະທານປະເທດ ສາທາລະນະລັດ ສັງຄົມນິຍົມ ຫວຽດນາມ, ລັດຖະບານ ສາທາລະນະລັດສັງຄົມນິຍົມຫວຽດນາມ, ສູນກາງແນວໂຮມປະເທດຊາດ ຫວຽດນາມ ໄດ້ສົ່ງໂທລະເລກສະແດງຄວາມເສົ້າສະຫຼົດໃຈ ມາຍັງຄະນະບໍລິຫານງານສູນກາງພັກປະຊາຊົນປະຕິວັດລາວ, ສະພາແຫ່ງຊາດ ສາທາລະນະລັດປະຊາທິປະໄຕປະຊາຊົນ ລາວ, ປະທານປະເທດ ສາທາລະນະລັດປະຊາທິປະໄຕປະຊາຊົນລາວ, ລັດຖະບານ ສາທາລະນະລັດປະຊາທິປະໄຕປະຊາຊົນລາວ, ສູນກາງແນວລາວໂຮມສ້າງຊາດ.
ໃນໂທລະເລກ ການນຳ ຫວຽດນາມ ໄດ້ສະແດງຄວາມເສົ້າສະຫຼົດໃຈ ແລະ ເສຍໃຈຢ່າງສຸດຊຶ້ງເມື່ອໄດ້ຮັບຂ່າວວ່າທ່ານພົນເອກ ສີສະຫວາດ ແກ້ວບຸນພັນ, ອະດີດກຳມະການກົມການເມືອງ, ອະດີດນາຍົກລັດຖະມົນຕີ, ອະດີດປະທານສູນກາງແນວລາວສ້າງຊາດໄດ້ເຖິງແກ່ມໍລະນະກຳໃນວັນທີ 12 ພຶດສະພາ ປີ 2020.
ໂດຍເປັນຕາງໜ້າໃຫ້ແກ່ພັກ, ລັດ, ສູນກາງແນວໂຮມປະເທດຊາດຫວຽດນາມ ແລະ ປະຊາຊົນ ຫວຽດນາມ, ພວກຂ້າພະເຈົ້າຂໍສະແດງຄວາມເສົ້າສະຫຼົດໃຈໄປຍັງພັກ, ລັດ, ສູນກາງແນວລາວສ້າງຊາດ, ປະຊາຊົນລາວ ແລະ ຄອບຄົວສະຫາຍ ສີສະຫວາດ ແກ້ວບຸນພັນ.
ພັກ, ລັດ ແລະ ປະຊາຊົນ ຫວຽດນາມ ຕີລາຄາສູງບັນດາການອຸທິດສ່ວນອັນຍິ່ງໃຫຍ່ຂອງສະຫາຍ ສີສະຫວາດ ແກ້ວບຸນພັນ ໃນພາລະກິດຕໍ່ສູ້ຍາດເອົາເອກະລາດແຫ່ງຊາດ ຂອງປະຊາຊົນລາວໃນເມື່ອກ່ອນ ກໍ່ຄືພາລະກິດປ່ຽນແປງໃໝ່, ປົກປັກຮັກສາ ແລະ ພັດທະນາປະເທດລາວ ຄືໃນປັດຈຸບັນ. ການສູນເສຍດັ່ງກ່າວແມ່ນການສູນເສຍອັນໃຫຍ່ຫຼວງສຳລັບພັກ, ລັດ ແລະ ປະຊາຊົນລາວ. ພັກ, ລັດ ແລະ ປະຊາຊົນ ຫວຽດນາມໄດ້ສູນເສຍເພື່ອນມິດສະຫາຍທີ່ໃກ້ຊິດ, ໂດຍເປັນຜູ້ທີ່ໄດ້ປະກອບສ່ວນສຳຄັນເຂົ້າການສ້າງສາ, ປັບປຸງ ແລະ ພັດທະນາການພົວພັນໄມຕີຈິດມິດຕະພາບ, ຄວາມສາມັກຕີແບບພິເສດ ແລະ ການຮ່ວມມືຮອບດ້ານລະຫວ່າງສອງປະເທດ.
ບຸນຄົງ